Gram (Danmark)

Gram (tysk: Gramm) er en by i det sentrale Sønderjylland i Danmark. Den har 2 486 innbyggere (2023) og ligger i Haderslev kommune i Region Syddanmark. Navnet kommer av det olddanske Gra som betyr «grå» (fargen) og hem med betydningen «hjem». Fra byen er det 20 kilometer til Ribe, 32 kilometer til Haderslev og 39 kilometer til Kolding.

Byen er mest kjent for herregården Gram slott, oppført i rød murstein på 1500-tallet, med tilhørende slottspark på fire hektar anlagt i barokkstil. På Slotsvej et par kilometer nord for byen ved Gram Lergrav finner man Museum Sønderjylland, som ligger på gammel havbunn hvor man kan se fossiler fra dyrelivet for 6 millioner år siden. 

I den vestlige del av byen ligger Gram kirke, bygget på 1100-tallet, og  i den nordlige delen, like ved slottet, ligger Sønderjysk Brandværnsmuseum med utstillinger om det sønderjyske brannverns historie gjennom 130 år. Byen har to eldre kroer, nemlig Den Gamle Kro fra 1855 på Slotsvej og Gram Slotskro fra 1714 like ved slottet.

 Referanser 

 Eksterne lenker 


Kategori:Byer i Region Syddanmark
Kategori:Haderslevs geografi